Minkejja li x-xogħol fil-qorti kwazi jinsab wieqaf għalkollox, il-Prim Imħallef Joseph Azzopardi ta 70 sentenza li jvarjaw minn dawk tal-Appell flimkien ma’ Imħallfin oħra kif ukoll oħrajn ta’ natura kostituzzjonali. Dr Azzopardi għamel is-seduta peress li x-xahar id-dieħel mistenni jirtira bl-età mill-bank tal-ġudikatura. Fost is-sentenzi, flimkien mal-Imħallfin, Giannino Caruana Demajo u Anthony Ellul, il-Prim Imħallef ċaħad l-appell ta’ Christopher Guest More biex ma jiġix estradit lejn ir-Renju Unit. Il-Qorti Kostituzzjonali kkonfermat is-sentenza tal-Prim Awla tal-Qorti Ċivili tal-10 ta’ Settembru, 2019 biex Guest More jiġi estradit lejn l-Ingilterra biex jaffaċċja akkużi b’rabta mal-qtil barbaru ta’ raġel f’Cheshire fl-2003 li ġie ttorturat u maqtul quddiem uliedu. Guest More kien ġie arrestat Malta b’mandat ta’ arrest Ewropew. Il-Prim Imħallef Joseph Azzopardi, qara s-sentenzi f’awla vojta mingħajr il-presenza tal-avukati u tal-partijiet. Matul il-ġurnata, is-sentenzi kollha li ta ttellgħu fuq l-internet fuq is-sit ecourts.gov.mt Il-Prim Imħallef ta s-sentenzi li ma setax jipposponi għaliex hu mistenni jirtira fit-8 ta’ April. Ħafna mis-sentenzi kienu ta’ kawżi li nstemgħu mill-Qorti tal-Appell u kieku ddefirixxihom kien ikun iffisser li dawn il-kawżi kien ikollhom jerġgħu jinstemgħu.